आचार्य तुलसी के परिपाश्र्व में रहने का अवसर तो बचपन से ही मिला, लेकिन जब होश संभाला तो उनके गहन विचारों से परिचय हुआ और मेरी मन-वीणा के तार झंकृत हुए। जीवन के छोटे-छोटे मसलों पर जब वे अपनी पारदर्शी नजर की रोशनी डालते थे तो यूं लगता था जैसे घोर अंधेरों में रोशनी की किरणें फैल गईं। शाम को जब आसमान पर बादल कई-कई रंगें से खिल जाते हैं तो वहां मैं भावों का नृत्य होते देखता हूं, समंदर की लहरों में, वृक्षों में, हवाओं में- भाव, भाव और भाव। आचार्य तुलसी को सुनना भी, उनके जीवन को करीब से देखना भी, उनके पदचिन्हों पर चलना भी, मेरे लिए ऐसा ही है जैसे कि हृदय को कई-कई भंगिमाओं से गुजरने का अवसर देना।